CELEX: 32022D0121
Language: bg
Date: 2022-01-27 00:00:00
Title: Решение (ЕС) 2022/121 на Комисията от 27 януари 2022 година за определяне на вътрешните правила по отношение на предоставянето на информация на субектите на данни и ограничаването на някои от техните права в контекста на обработването на лични данни за целите на разглеждането на искания и жалби в съответствие с Правилника за длъжностните лица

28.1.2022   
               
               
                  BG
               
               
                  Официален вестник на Европейския съюз
               
               
                  L 19/77
               
            
         РЕШЕНИЕ (ЕС) 2022/121 НА КОМИСИЯТА
         от 27 януари 2022 година
         за определяне на вътрешните правила по отношение на предоставянето на информация на субектите на данни и ограничаването на някои от техните права в контекста на обработването на лични данни за целите на разглеждането на искания и жалби в съответствие с Правилника за длъжностните лица
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз, по-специално член 249, параграф 1 от него,
         като има предвид, че:
         
                     (1)
                  
                  
                     В Правилника за длъжностните лица на Европейския съюз и Условията за работа на другите служители на Съюза, установени в Регламент (ЕИО, Евратом, ЕОВС) № 259/68 на Съвета (1) („Правилник за длъжностните лица“), се изисква Комисията да представя отговори на някои искания и жалби. Тези задачи се изпълняват главно от отдел „Обжалвания и проследяване на случаи“ на генерална дирекция „Човешки ресурси и сигурност“ (ГД „Човешки ресурси“), който отговаря за установяването на относимите факти и оценката им от правна гледна точка с цел да се подпомогне органът по назначаването или органът по сключване на трудови договори („органът“) при вземането на решения.
                  
               
                     (2)
                  
                  
                     Съгласно член 22в от Правилника за длъжностните лица от Комисията се изисква, в съответствие с членове 24 и 90 от Правилника за длъжностните лица, да установи процедура за разглеждане на жалбите, подадени от длъжностни лица във връзка с начина, по който са третирани след или вследствие на това, че са съобщили за сериозни нередности съобразно членове 22а и 22б от Правилника за длъжностните лица (2).
                  
               
                     (3)
                  
                  
                     Съгласно член 24 от Правилника за длъжностните лица от Комисията се изисква да оказва съдействие на длъжностни лица в производства срещу лица, отправящи заплахи, обиди или клеветнически действия или твърдения, или нападения срещу личността или имуществото, на които длъжностните лица или член на техните семейства са подложени поради длъжността, която заемат първите или служебните им задължения.
                  
               
                     (4)
                  
                  
                     Съгласно член 90, параграфи 1 и 2 от Правилника за длъжностните лица всяко лице, за което се прилага Правилникът за длъжностните лица, има право да сезира органа с искане да вземе решение, което се отнася до него, или да отнесе до органа жалба срещу акт, който нарушава неговите интереси.
                  
               
                     (5)
                  
                  
                     В контекста на тези дейности Комисията събира и обработва относима информация. Тази информация включва лични данни, в частност данни за идентификация, за връзка и за поведението. Компетентните служби на Комисията предават лични данни на други служби на Комисията в съответствие с принципа „необходимост да се знае“.
                  
               
                     (6)
                  
                  
                     Личните данни се съхраняват в сигурна физическа и електронна среда с цел предотвратяване на неправомерния достъп до тях или предаването им на лица, които нямат необходимост да се запознават с тях. След края на обработването данните се съхраняват в съответствие с приложимите правила на Комисията (3).
                  
               
                     (7)
                  
                  
                     При изпълнението на дейностите си в съответствие с Правилника за длъжностните лица Комисията е длъжна да зачита правата на физическите лица по отношение на обработването на лични данни, признати в член 8, параграф 1 от Хартата на основните права на Европейския съюз и в член 16, параграф 1 от Договора, както и правата, уредени с Регламент (ЕС) 2018/1725 на Европейския парламент и на Съвета (4). Същевременно от Комисията се изисква да спазва строги правила за поверителност и професионална тайна.
                  
               
                     (8)
                  
                  
                     При определени обстоятелства е необходимо да се постигне баланс между правата на субектите на данни съгласно Регламент (ЕС) 2018/1725 и необходимостта да се гарантират предотвратяването, разследването, разкриването и наказателното преследване на престъпления и да се осигури възможност Комисията да действа ефективно при твърдения за тормоз и друг вид неподходящо поведение или нападения, както и да се гарантира безусловното зачитане на основните права и свободи на други субекти на данни. За тази цел с член 25, параграф 1, букви б), в), ж) и з) от Регламент (ЕС) 2018/1725 на Комисията се предоставя възможността да ограничава прилагането на членове 14—17 и членове 19, 20 и 35, както и принципа за прозрачност, заложен в член 4, параграф 1, буква а), доколкото неговите разпоредби съответстват на правата и задълженията, предвидени в членове 14—17 и членове 19 и 20 от посочения регламент.
                  
               
                     (9)
                  
                  
                     Това може по-специално да засяга предоставянето на информация относно обработването на личните данни на лицето, във връзка с което органът е сезиран с искане или жалба („заинтересованото лице“), особено когато процедурата е задействана на основание на искане за оказване на съдействие в съответствие с член 24 от Правилника за длъжностните лица, в което се твърди, че е упражняван тормоз. Комисията може да вземе решение да ограничи предоставянето на такава информация на заинтересованото лице с цел да се защитят правата и свободите на отправящото искането лице, жалбоподателя или свидетеля съгласно член 25, параграф 1, буква з) от Регламент (ЕС) 2018/1725. По-специално Комисията може да вземе такова решение с цел да защити последните от евентуални ответни действия с цел отмъщение от страна на заинтересованите лица, срещу които добросъвестно са отправени твърдения, които обаче не са довели до мерки от страна на администрацията. В някои случаи може да се наложи да се ограничи предоставянето на подобна информация с цел да се предотвратят тормоз, друг вид неподходящо поведение или нападения в рамките на Комисията (по-специално на равнището на структурата, в която заинтересованото лице работи заедно с отправящото искането лице, жалбоподателя или свидетеля).
                  
               
                     (10)
                  
                  
                     Може също така да се наложи да се ограничат други права на заинтересованото лице, когато упражняването им би разкрило информация за отправящото искането лице, жалбоподателя или свидетел, който е поискал самоличността му да не бъде разкривана. В такъв случай Комисията може да вземе решение за ограничаване на правото на достъп до твърденията, отнасящи се до заинтересованото лице, или на другите му права, за да се защитят правата и свободите на отправящото искането лице, жалбоподателя или свидетеля, като цитира причините, посочени в съображение 9. Комисията може да вземе горното решение съгласно член 25, параграф 1, буква з) от Регламент (ЕС) 2018/1725.
                  
               
                     (11)
                  
                  
                     Може да се наложи ограничаване на правата на заинтересованото лице и с цел да се запази функция по наблюдение, проверка или регламентиране, свързана с упражняването на официални правомощия, в случаите, в които е засегната важна цел от обществен интерес на Съюза, а именно да се гарантира ефективен отговор от страна на Комисията на твърдения за тормоз и всякакъв друг вид неподходящо поведение или нападения. Борбата с тормоза, всякакъв друг вид неподходящо поведение или нападения представлява важна цел от обществен интерес на Съюза, включително на Комисията. Освен това Комисията има задължение да оказва съдействие на служителите си съгласно член 24 от Правилника за длъжностните лица. С цел да не се възпират служителите да съобщават за случаи, в които смятат, че са налице тормоз и друг вид неподходящо поведение или нападения, и да отправят искания за съдействие в тази връзка, което е от обществен интерес на Съюза, е необходимо да се гарантира, че заинтересованите лица няма да узнаят за засягащото ги искане за предоставяне на съдействие. Това може да е от особено значение в случаите, при които органът констатира, че не е налице тормоз по смисъла на Правилника за длъжностните лица. В подобни случаи в полза на обществения интерес на Съюза би трябвало заинтересованото лице да не узнава за засягащото го искане за предоставяне на съдействие, за да могат служителите и занапред да използват процедурата по член 24 от Правилника за длъжностните лица и да се предотвратяват нови случаи на конфликт. В този смисъл Комисията може да вземе решение да ограничи правата на дадено заинтересовано лице съгласно член 25, параграф 1, букви в) и ж) от Регламент (ЕС) 2018/1725.
                  
               
                     (12)
                  
                  
                     Може да се наложи ограничаване на правата на заинтересованото лице и с цел да се гарантират предотвратяването, разследването, разкриването и наказателното преследване на престъпления, за които отправящите искания лица, жалбоподателите или свидетелите съобщават на Комисията във връзка със заинтересованото лице. Например отправящите искания лица, жалбоподателите или свидетелите могат да съобщават за неподходящо поведение или психически и сексуален тормоз. При подобни случаи Комисията може да вземе решение за ограничаване на правата на заинтересованото лице съгласно член 25, параграф 1, буква б) от Регламент (ЕС) 2018/1725.
                  
               
                     (13)
                  
                  
                     В Правилника за длъжностните лица се изисква Комисията да гарантира, че исканията и жалбите съгласно Правилника се разглеждат поверително. С цел да се гарантира поверителният характер на разглеждането при спазване на стандартите за защита на личните данни съгласно Регламент (ЕС) 2018/1725, е необходимо да се приемат вътрешни правила, съгласно които Комисията да може да ограничава правата на субектите на данни в съответствие с член 25, параграф 1, букви б), в), ж) и з) от Регламент (ЕС) 2018/1725.
                  
               
                     (14)
                  
                  
                     Вътрешните правила следва да се прилагат за всички дейности по обработването на данни, извършвани от Комисията при изпълнението на задачите ѝ, свързани с разглеждането на искания и жалби съгласно Правилника за длъжностните лица.
                  
               
                     (15)
                  
                  
                     С оглед на спазването на членове 14, 15 и 16 от Регламент (ЕС) 2018/1725 Комисията следва да информира всички физически лица за своите дейности, включващи обработването на техните лични данни, и за техните права по прозрачен и последователен начин посредством съобщение относно политиката за защита на личните данни, публикувано на уебсайта на Комисията. Когато е уместно, Комисията следва да уведомява поотделно субектите на данни, включени в искане или жалба (отправящите искания лица и жалбоподателите, заинтересованите лица и свидетелите), по подходящ начин.
                  
               
                     (16)
                  
                  
                     Комисията следва да използва всички ограничения прозрачно и да регистрира всяко прилагане на ограничения в съответната система за записване.
                  
               
                     (17)
                  
                  
                     Що се отнася до ограниченията на прилагането на член 16 от Регламент (ЕС) 2018/1725, в който се предвижда, когато личните данни не са получени от субекта на данните, същият да се уведоми в срок от не повече от един месец, Комисията следва да изготви запис с причините за прилагане на евентуалното ограничение в срок от не повече от един месец. Записът следва да включва оценка на необходимостта и пропорционалността на ограничението в конкретния случай.
                  
               
                     (18)
                  
                  
                     В съответствие с член 25, параграф 8 от Регламент (ЕС) 2018/1725 администраторите на лични данни могат да отложат, пропуснат или откажат да предоставят информация на субекта на данни относно основните причини за прилагането на дадено ограничение, ако предоставянето на тази информация би премахнало ефекта от ограничението. Това важи с особена сила за ограниченията на прилагането на членове 16 и 35 от регламента.
                  
               
                     (19)
                  
                  
                     Комисията следва редовно да извършва преглед на наложените ограничения, за да гарантира, че правата на субекта на данни да бъде информиран в съответствие с членове 16 и 35 от Регламент (ЕС) 2018/1725 са ограничени само доколкото тези ограничения са необходими с оглед на причините, изброени в съображение 8.
                  
               
                     (20)
                  
                  
                     Прилагането на ограничения следва да подлежи на преглед при даването на отговор на искания, отправени в съответствие с членове 22в и 24 и член 90, параграф 1 от Правилника за длъжностните лица, и на жалби, отправени в съответствие с член 22в и член 90, параграф 2 от Правилника за длъжностните лица, или при приключването на разглеждането на искания и жалби, като се взема по-рано настъпилата от двете дати. След това Комисията следва ежегодно да преценява необходимостта от запазването на дадени ограничения.
                  
               
                     (21)
                  
                  
                     В определени случаи може да се окаже необходимо да се запази дадено ограничение, по-специално ограничение на прилагането на член 16 от Регламент (ЕС) 2018/1725, до момента, в който Комисията не спре да съхранява съответните лични данни. В такива случаи субектът на данни следва да не се уведомява за обработването на личните му данни. По-конкретно подобна ситуация би могла да възникне, когато е налице сериозен риск предоставянето на информация относно обработването на лични данни на заинтересованото лице да засегне правата и свободите на други лица. Това може да се случи, когато органът отхвърли искане за предоставяне на съдействие, отправено добросъвестно във връзка с твърдения за неподходящо поведение от страна на заинтересованото лице, а заинтересованото лице и отправящото искането лице работят в рамките на една и съща структура. В подобна ситуация е налице риск отправящото искането лице да стане обект на ответни действия с цел отмъщение и работната среда в съответната структура да бъде засегната. В такъв случай личните данни на заинтересованото лице следва да се съхраняват единствено за периода, в който те имат отношение към разглеждането на искането и/или жалбата, и докато тече производството, образувано по последната.
                  
               
                     (22)
                  
                  
                     Длъжностното лице по защита на данните на Европейската комисия следва да извършва независим преглед на прилагането на ограниченията с цел да се осигури спазването на настоящото решение.
                  
               
                     (23)
                  
                  
                     Беше проведена консултация с Европейския надзорен орган по защита на данните, който представи становището си на 23 септември 2021 г.
                  
               ПРИЕ НАСТОЯЩОТО РЕШЕНИЕ:
         
            Член 1
            Предмет и обхват
            
               1.   С настоящото решение се определят правилата, които Комисията трябва да следва, когато уведомява субектите на данни относно обработването на техните лични данни в съответствие с членове 14, 15 и 16 от Регламент (ЕС) 2018/1725 при разглеждането на искания и жалби съгласно Правилника за длъжностните лица.
               В него се определят също условията, при които Комисията може да ограничи прилагането на член 4, членове 14—17 и членове 19, 20 и 35 от Регламент (ЕС) 2018/1725 в съответствие с член 25, параграф 1, букви б), в), ж) и з) от посочения регламент.
            
            
               2.   Настоящото решение се прилага относно обработването на лични данни от Комисията за целите на разглеждането на искания и жалби съгласно членове 22в и 24 и член 90, параграфи 1 и 2 от Правилника за длъжностните лица.
            
            
               3.   В обхвата на настоящото решение попадат следните категории лични данни: за идентификация, за връзка и за поведението, както и специални категории лични данни по смисъла на член 10, параграф 1 от Регламент (ЕС) 2018/1725.
            
         
         
            Член 2
            Приложими изключения и ограничения
            
               1.   При изпълнение на задълженията си по отношение на правата на субектите на данни съгласно Регламент (ЕС) 2018/1725 Комисията преценява дали се прилага някое от изключенията, предвидени в посочения регламент.
            
            
               2.   При спазване на разпоредбите на членове 3—7, когато упражняването на правата и задълженията по членове 14—17 и членове 19, 20 и 35 от Регламент (ЕС) 2018/1725 във връзка с лични данни, обработвани от Комисията, би засегнало основанията, изброени в член 25, параграф 1, букви б), в), ж) и з) от посочения регламент, Комисията може да ограничи прилагането на:
               
                           а)
                        
                        
                           членове 14—17 и членове 19, 20 и 35 от Регламент (ЕС) 2018/1725; както и
                        
                     
                           б)
                        
                        
                           принципа на прозрачност, заложен в член 4, параграф 1, буква а) от Регламент (ЕС) 2018/1725, доколкото неговите разпоредби съответстват на правата и задълженията, предвидени в членове 14—17 и членове 19 и 20 от посочения регламент, с цел да се гарантират предотвратяването, разследването, разкриването и наказателното преследване на престъпления, за които отправящите искания лица, жалбоподателите или свидетелите съобщават на компетентните служби на Комисията във връзка със заинтересованото лице, като твърдят, че са налице тормоз, друг вид неподходящо поведение или нападения.
                        
                     
            
               3.   Разпоредбите на параграфи 1 и 2 не засягат прилагането на други решения на Комисията за определяне на вътрешни правила по отношение на предоставянето на информация на субектите на данни и ограничаването на някои права съгласно член 25 от Регламент (ЕС) 2018/1725.
            
            
               4.   Всяко ограничение на правата и задълженията, посочено в параграф 2, е необходимо и пропорционално, като се вземат предвид рисковете за правата и свободите на субектите на данни.
            
            
               5.   Преди да наложи ограничения, Комисията извършва оценка на тяхната необходимост и пропорционалност в конкретния случай. Ограниченията се свеждат до строго необходимото за постигане на тяхната цел.
            
         
         
            Член 3
            Предоставяне на информация на субекти на данни
            
               1.   Комисията публикува на своя уебсайт съобщение относно политиката си за защита на личните данни, с което информира всички субекти на данни за своите дейности, включващи обработването на техните лични данни с цел разглеждането на искания и жалби съгласно Правилника за длъжностните лица.
            
            
               2.   Комисията уведомява по подходящ начин и поотделно отправящите искания лица и жалбоподателите, заинтересованите лица, както и свидетелите, от които се изисква да предоставят информация във връзка с такива искания и жалби, относно обработването на личните им данни.
            
            
               3.   Когато в съответствие с член 2 Комисията ограничава изцяло или частично предоставянето на информацията, посочена в параграф 2, на заинтересованите лица, чиито лични данни се обработват с цел разглеждането на искания и жалби съгласно Правилника за длъжностните лица, тя записва и регистрира причините за ограничението в съответствие с член 6.
            
         
         
            Член 4
            Право на достъп на субектите на данни, право на изтриване и право на ограничаване на обработването
            
               1.   Когато Комисията ограничава изцяло или частично правото на субектите на данни на достъп до лични данни, правото на изтриване или правото на ограничаване на обработването, посочени съответно в членове 17, 19 и 20 от Регламент (ЕС) 2018/1725, в отговора си на искането за достъп, изтриване или ограничаване на обработването тя информира съответния субект на данни:
               
                           а)
                        
                        
                           за приложеното ограничение и основните причини за него;
                        
                     
                           б)
                        
                        
                           за възможността за подаване на жалба до Европейския надзорен орган по защита на данните или за търсене на защита по съдебен ред пред Съда на Европейския съюз.
                        
                     
            
               2.   Предоставянето на информация относно причините за ограничението, посочено в параграф 1, може да бъде отложено, да не се извърши или да бъде отказано в периода, в който би премахнало ефекта от ограничението.
            
            
               3.   Комисията записва причините за ограничението в съответствие с член 6.
            
            
               4.   Когато правото на достъп е изцяло или частично ограничено, субектът на данни може да упражнява правото си на достъп с посредничеството на Европейския надзорен орган по защита на данните в съответствие с член 25, параграфи 6, 7 и 8 от Регламент (ЕС) 2018/1725.
            
         
         
            Член 5
            Съобщаване на субектите на данни за нарушения на сигурността на личните данни
            Когато Комисията ограничава съобщаването за нарушение на сигурността на личните данни на субекта на данните, както е посочено в член 35 от Регламент (ЕС) 2018/1725, тя записва и регистрира причините за ограничението в съответствие с член 6. Комисията предоставя записа на Европейския надзорен орган по защита на данните при изпращане на уведомлението за нарушение на сигурността на личните данни.
         
         
            Член 6
            Записване и регистриране на ограниченията
            
               1.   Комисията записва причините за всяко ограничение, приложено в съответствие с настоящото решение, като включва оценка на необходимостта от ограничението и неговата пропорционалност и взема предвид съответните елементи, посочени в член 25, параграф 2 от Регламент (ЕС) 2018/1725.
            
            
               2.   В записа се посочва по какъв начин упражняването на правото от страна на съответния субект на данни би засегнало едно или повече от приложимите основания, изброени в член 25, параграф 1, букви б), в), ж) и з) от Регламент (ЕС) 2018/1725.
            
            
               3.   Записът и, когато е приложимо, документите, съдържащи относимите фактически и правни елементи, се регистрират. Те се предоставят на Европейския надзорен орган по защита на данните при поискване.
            
         
         
            Член 7
            Продължителност на ограниченията
            
               1.   Ограниченията, посочени в членове 3, 4 и 5, продължават да се прилагат, докато причините за тях продължават да са налице.
            
            
               2.   Когато причините за дадено ограничение, посочено в член 3, 4 или 5, вече не са налице, Комисията отменя ограничението.
            
            
               3.   Комисията също така посочва на субекта на данните основните причини за прилагане на ограничението и го уведомява за възможността да подаде жалба до Европейския надзорен орган по защита на данните по всяко време или да потърси защита по съдебен ред пред Съда на Европейския съюз.
            
            
               4.   Комисията извършва преглед на прилагането на ограниченията, посочени в членове 3, 4 и 5, когато дава отговор на искания, отправени в съответствие с членове 22в и 24 и член 90, параграф 1 от Правилника за длъжностните лица, и на жалби, отправени в съответствие с член 22в и член 90, параграф 2 от Правилника за длъжностните лица, или когато приключи разглеждането на такива искания или жалби, като се взема по-рано настъпилата от двете дати. След това Комисията преценява ежегодно необходимостта от запазването на дадено ограничение. Прегледът включва оценка на необходимостта от ограничението и неговата пропорционалност, като се вземат предвид съответните елементи, посочени в член 25, параграф 2 от Регламент (ЕС) 2018/1725.
            
         
         
            Член 8
            Гаранции и периоди на съхранение
            
               1.   Комисията, съответно отдел „Обжалвания и проследяване на случаи“ на ГД „Човешки ресурси и сигурност“, въвежда гаранции за предотвратяване на злоупотреби и неправомерен достъп до лични данни, по отношение на които се прилагат или може да се прилагат ограничения, или предаването на такива лични данни. Тези гаранции включват технически и организационни мерки като:
               
                           а)
                        
                        
                           ясно определяне на функциите, правата за достъп и процедурните стъпки;
                        
                     
                           б)
                        
                        
                           сигурна електронна среда, която да предпазва от неправомерен или случаен достъп или прехвърляне на електронни данни към неоправомощени лица;
                        
                     
                           в)
                        
                        
                           сигурно съхранение и обработване на документи на хартиен носител, което се свежда до строго необходимото за постигане на целта на обработването;
                        
                     
                           г)
                        
                        
                           надлежно наблюдение на ограниченията и периодичен преглед на прилагането им. Прегледите, посочени в буква г), се извършват най-малко на всеки шест месеца.
                        
                     
            
               2.   Ограниченията се отменят, след като престанат да се прилагат обстоятелствата, на които те се основават.
            
            
               3.   Личните данни се съхраняват в съответствие с приложимите правила на Комисията за съхранение, които се определят в регистрите, водени съгласно член 31 от Регламент (ЕС) 2018/1725. В края на срока на съхранение личните данни се заличават, анонимизират или прехвърлят в архиви в съответствие с член 13 от Регламент (ЕС) 2018/1725.
            
         
         
            Член 9
            Преглед от длъжностното лице по защита на данните към Комисията
            
               1.   Длъжностното лице по защита на данните към Комисията се уведомява своевременно, когато правата на субектите на данни биват ограничавани в съответствие с настоящото решение. При поискване на длъжностното лице по защита на данните се предоставя достъп до записа и документите, съдържащи относимите фактически и правни елементи.
            
            
               2.   Длъжностното лице по защита на данните може да поиска да се извърши преглед на ограничението. Длъжностното лице по защита на данните се уведомява писмено за резултата от поискания преглед.
            
            
               3.   Комисията документира участието на длъжностното лице по защита на данните във всеки случай, при който се ограничават правата и задълженията, посочени в член 2, параграф 2.
            
         
         
            Член 10
            Влизане в сила
            Настоящото решение влиза в сила на двадесетия ден след деня на публикуването му в Официален вестник на Европейския съюз.
            
         
         
            Съставено в Брюксел на 27 януари 2022 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 56, 4.3.1968 г., стр. 1.
         
            (2)  Административно известие № 79-2013 от 19 декември 2013 г.„Актуализация на реда за сезиране с искания и жалби (член 90, параграфи 1 и 2 от Правилника за длъжностните лица) и с искания за оказване на съдействие (член 24 от Правилника за длъжностните лица)“.
         
            (3)  Съхраняването на преписки в рамките на Комисията се урежда с Общия списък на равнището на Комисията за запазването на преписки — регулаторен документ под формата на таблица, в който се определят периодите на съхранение на различните видове преписки на Комисията (SEC(2019)900). Периодите на съхранение на личните данни се указват в съобщението за поверителността на личните данни във връзка с разглеждането на искания и жалби в съответствие с Правилника за длъжностните лица.
         
            (4)  Регламент (ЕС) 2018/1725 на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (OB L 295, 21.11.2018 г., стр. 39).